Diari Oficial de la Generalitat Valenciana


Sumari del DOGV 7665, del 25-11-2015 (2015/9557)

RESOLUCIÓ de 23 de novembre de 2015, del director general de Relacions amb les Corts, per la qual es disposa la publicació del Conveni entre l'Institut de Majors i Servicis Socials (IMSERSO) i la Generalitat per a establir i regular el procediment que possibilite la interoperabilitat del Sistema d'Informació de la Generalitat amb el Sistema d'Informació per a l'Autonomia i Atenció a la Dependència de l'IMSERSO.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7665

Data del DOGV
:   25-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9557


Data del document
:   23-11-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de novembre de 2015, del director general de Relacions amb les Corts, per la qual es disposa la publicació del Conveni entre l'Institut de Majors i Servicis Socials (IMSERSO) i la Generalitat per a establir i regular el procediment que possibilite la interoperabilitat del Sistema d'Informació de la Generalitat amb el Sistema d'Informació per a l'Autonomia i Atenció a la Dependència de l'IMSERSO. [2015/9557]  
L'Institut de Majors i Servicis Socials (IMSERSO) i la Generalitat han subscrit, prèvia tramitació reglamentària, el dia 19 d'octubre de 2015, el Conveni per a establir i regular el procediment que possibilite la interoperabilitat del Sistema d'Informació de la Generalitat amb el Sistema d'Informació per a l'Autonomia i Atenció a la Dependència de l'IMSERSO.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 595/2015 i que figura com a annex d'esta resolució.  
  
València, 23 de novembre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Institut de Majors i Serveis Socials i la Generalitat Valenciana per a establir i regular el procediment que possibilite la interoperabilitat del Sistema d'Informació de la Generalitat amb el Sistema d'Informació per a l'Autonomia i Atenció a la Dependència de l'IMSERSO.  
  
Madrid, 19 d'octubre de 2015  
  
Reunits  
D'una part, César Antón Beltrán, director general de l'Institut de Majors i Serveis Socials (IMSERSO), nomenat per Reial Decret 198/2012, de 13 de gener (BOE 12, 14 de gener),  
i, d'una altra part, Mónica Oltra Jarque, vicepresidenta del Consell i consellera d'Igualtat i Polítiques Inclusives, nomenada per Decret 8/2015, de 29 de juny, del president de la Generalitat, i conforme a l'Acord del Consell de data 16 d'octubre de 2015.  
Les parts intervenen en nom i representació de les seues respectives administracions públiques, en exercici de les competències que els estan legalment atribuïdes i es reconeixen mútuament i recíprocament legitimitat i capacitat suficient per a obligar-se per mitjà del present conveni en els termes que s'hi contenen, i a aquest efecte,  
  
EXPOSEN  
  
I. Que el Reial Decret 1226/2005, de 13 d'octubre, pel qual s'estableix l'estructura orgànica i les funcions de l'Institut de Majors i Serveis Socials (d'ara en avant IMSERSO) atribueix a aquest la gestió dels serveis socials complementaris del Sistema de la Seguretat Social, així com la gestió dels plans, programes i serveis d'àmbit estatal per a persones majors i persones en situació de dependència.  
  
  
II. Que la Generalitat Valenciana, de conformitat amb el seu Estatut d'Autonomia, aprovat per la Llei Orgànica 5/1982, d'1 de juliol és competent en matèria de serveis socials i, en virtut d'això, ha desenvolupat projectes d'atenció i cura de les persones majors i persones amb discapacitat i en situació de dependència i ha creat recursos i infraestructures per a això en col·laboració amb l'Administració General de l'Estat, a fi de millorar l'atenció de les persones que necessiten l'atenció d'una altra o altres persones o ajudes importants per a realitzar activitats bàsiques de la vida diària i mantindre un determinat nivell de qualitat de vida.  
  
  
III. Que, la Llei 39/2006, de 14 de desembre, de promoció de l'autonomia personal i atenció a les persones en situació de dependència, en configurar el Sistema per a l'Autonomia i Atenció a la Dependència (SAAD) estableix en l'article 7 tres nivells de protecció, i conforme s'estableix en l'article 9, el finançament del nivell mínim correspon a l'Administració General de l'Estat, el finançament del nivell acordat a l'Administració General de l'Estat i a cada una de les comunitats autònomes i, finalment, un nivell addicional de protecció que pot establir i finançar cada comunitat autònoma.  
  
IV. La gestió del SAAD haurà d'establir-se, d'acord amb la llei de forma integral i integrada i per mitjà de la cooperació interadministrativa de les administracions públiques que formen part del sistema i, a aquest efecte, s'estableix en l'article 37 de la Llei 39/2006, de 14 de desembre, la creació del Sistema d'Informació del Sistema per a l'Autonomia i Atenció a la Dependència.  
  
V. Que, en desplegament de les esmentades previsions, en l'actualitat, l'Ordre SSI/2371/2013, de 17 de desembre, regula el Sistema d'Informació del Sistema per a l'Autonomia i Atenció a la Dependència (SISAAD), no obstant això, estableix que aquelles comunitats autònomes que decidisquen mantindre els seus propis sistemes d'informació, subscriuran convenis de col·laboració amb l'IMSERSO a través dels quals es garantisca la transparència, seguretat, integritat i interoperabilitat d'ambdós sistemes, tot això en el marc de l'Esquema Nacional d'Interoperabilitat.  
  
VI. Que la Generalitat Valenciana ha decidit continuar mantenint i utilitzant els seus propis sistemes d'informació per al desenvolupament, manteniment i gestió, en el seu àmbit territorial, de la informació relativa als beneficiaris de la Llei de Dependència.  
  
VII. Que, finalment, el Reial Decret 1050/2013, de 27 de desembre, pel qual es regula el nivell mínim de protecció previst en la Llei 39/2006, de 14 de desembre, estableix en la disposició addicional quarta que, a fi de possibilitar l'aplicació del que preveu l'article 9 i la disposició addicional primera de la Llei 39/2006, de 14 de desembre, l'IMSERSO, en el termini màxim d'un any des de la seua entrada en vigor, 1 de gener de 2014, posarà a disposició de les comunitats autònomes un procediment que permeta la interoperabilitat dels seus respectius sistemes d'informació amb el SISAAD.  
  
Per tot això, de conformitat amb el que estableix la disposició addicional quarta del Reial Decret 1050/2013, de 27 de desembre, així com l'article 3.2 de l'Ordre SSI/2371/2013, de 17 de desembre, els compareixents en representació de les seues respectives institucions acorden subscriure el present Conveni de col·laboració que es regirà per les següents:  
  
CLÀUSULES  
  
Primera. Objecte  
El present conveni té per objecte que l'IMSERSO pose a disposició de la Generalitat Valenciana el procediment que permeta la interoperabilitat dels seus sistemes d'informació amb el SISAAD com a instrument imprescindible per al manteniment i gestió de la informació relativa als beneficiaris del SAAD en l'àmbit territorial de l'esmentada comunitat autònoma.  
  
Segona. Procediment d'interoperabilitat  
L'annex arreplega la versió actualitzada del document «Requisits tècnics i funcionals d'interoperabilitat amb les comunitats autònomes» que defineix completament l'intercanvi d'informació entre l'IMSERSO i la resta d'actors que intervenen en la gestió de la Llei de Dependència i altres sistemes que gestiona l'esmentat organisme. Els apartats de l'annex es corresponen amb els següents:  
1. Descripció  
2. Punt d'interoperabilitat  
2.1. Interoperabilitat eNI  
2.1.1. Mètode de comunicació  
2.1.2. Format de comunicació  
2.1.3. WSDL i XSD  
2.1.4. Peticions  
2.1.5. Respostes  
2.1.6. Consulta estat comunicacions asíncrones  
2.1.7. Firmes  
2.2. Interoperabilitat dependència - format de la informació  
2.2.1. Consideracions generals per a enviament i consulta de la informació  
2.2.2. Consideracions respecte als anteriors enviaments al sistema SAAD  
2.2.3. Enviament d'informació  
2.2.4. Consulta d'informació  
El Punt d'Interoperabilitat de l'IMSERSO posa a disposició un servei d'enviament/recepció d'informació que permet la transmissió de documents complexos basats i estructurats d'acord amb l'especificació de Document de l'Esquema Nacional d'Interoperabilitat (eNI). Les operacions estan tipificades, i indiquen quin tipus d'informació contenen perquè el sistema sàpia què ha de fer amb aquests documents i puga processar-los.  
Hi ha dos formes d'accés al sistema d'interoperabilitat:  
- L'IMSERSO publica un servici Web eNI perquè els sistemes de les comunitats autònomes puguen enviar la informació acordada i al seu torn rebre resposta dels enviaments que realitza conforme són processats, de manera que amb periodicitat mensual es puga calcular el pagament de la liquidació del nivell mínim de protecció i confeccionar les estadístiques associades.  
- L'IMSERSO proporciona una interfície accessible a través d'un navegador d'internet, conforme al Protocol de Transferència d'Hipertext HTTP-1.1/o superior, on una persona empleada pública, degudament acreditada i identificada, podrà realitzar consultes només disposant d'un navegador amb accés a la xarxa i firma electrònica.  
Amb això es persegueix una completa traçabilitat en les operacions definides i garantir la integritat de la informació entre els sistemes origen i destinació.  
L'accés als serveis d'interoperabilitat es realitzarà a través de la xarxa de les administracions.  
  
Tercera. Requisits d'autenticitat, integritat i no repudi  
Totes les operacions que es realitzen per mitjà del sistema d'interoperabilitat, hauran de ser firmades electrònicament, a fi de garantir tant la integritat de les dades intercanviades com la identitat de les parts que hi intervenen i el no repudi de l'operació.  
Els missatges intercanviats en les transmissions de dades es firmaran utilitzant les firmes admeses i suportades per l'Esquema Nacional d'Interoperabilitat, CSV, CAdes, PAdES, etc.  
No podran utilitzar-se certificats electrònics caducats o revocats.  
  
  
Quarta. Requisits de seguretat i confidencialitat en els accessos  
La consulta i l'accés a la informació proporcionada pel sistema d'interoperabilitat compliran la normativa de protecció de dades de caràcter personal i hauran de realitzar-se amb una finalitat concreta, que quedarà arreplegada en el moment de l'operació.  
En cada administració hi haurà un òrgan que determinarà les persones usuàries i aplicacions de la seua respectiva administració que tindran accés al sistema d'interoperabilitat i a les dades que es puguen obtindre.  
  
Quinta. Auditoria del sistema d'interoperabilitat  
Totes les transmissions que es realitzen per mitjà del sistema d'interoperabilitat quedaran registrades, així com la informació de context associada, la identitat de la persona sol·licitant, la data i la finalitat de la consulta.  
Aquest registre d'informació té per objecte proveir els sistemes d'interoperabilitat d'un mòdul d'auditoria que garantisca la disponibilitat i recuperació de les transmissions de dades realitzades entre els organismes administratius.  
  
Sexta. Compromisos de l'IMSERSO  
- Garantir el ple funcionament del Punt d'Interoperabilitat i dels repositoris de consolidació d'informació, de manera que es dispose, amb periodicitat mensual, de la informació relativa al càlcul per al pagament de la liquidació del nivell mínim de protecció i per a l'elaboració de les estadístiques associades al sistema.  
- Supervisió de la traçabilitat associada a les operacions realitzades i a la seua consolidació en el sistema del SAAD.  
  
Sèptima. Compromisos de la comunitat autònoma  
- Enviament sistemàtic a través del Punt d'Interoperabilitat descrit de la informació acordada, relativa a la tramitació dels expedients del SAAD (Sistema d'Autonomia Personal i Atenció a la Dependència).  
  
- Supervisió de la traçabilitat associada a les operacions realitzades i a la seua consolidació en el sistema del SAAD.  
- L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat, i en tot cas haurà de ser atesa amb els seus mitjans personals i materials.  
  
Octava. Comissió de seguiment  
1. L'organització i supervisió de les activitats derivades del present Conveni de col·laboració serà executada per les parts que hi intervenen, les quals, als efectes del que estableix l'apartat següent, informaran a una Comissió Mixta constituïda com a Comissió de Seguiment del conveni.  
2. La Comissió de Seguiment actuarà amb funcions de vigilància, interpretació i compliment d'allò que s'ha pactat així com d'avaluació del compliment dels recíprocs compromisos assumits wper les parts firmants i, si és el cas, d'emissió de les certificacions pertinents davant de la Direcció General de Coordinació de Competències amb les comunitats autònomes i les entitats locals.  
3. El seu funcionament serà l'establit, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. I la seua composició, que serà paritària, estarà integrada pels següents membres.  
  
Per part de l'IMSERSO:  
- Dos representants designats per la Subdirecció General de Planificació, Ordenació i Avaluació.  
- Un representant designat per la Delegació del Govern a la Comunitat Autònoma.  
Per part de la Generalitat Valenciana:  
- Tres representants designats per la Conselleria d'Igualtat i Polítiques Inclusives; comptant amb la participació d'un representant de la direcció general amb competències en matèria de tecnologies de la informació de la Conselleria d'Hisenda i Model Econòmic.  
S'hauran de remetre a la persona titular de la direcció general amb competències en matèria de dependència còpia de les actes, acords o informes que, si és el cas, s'emeten.  
Els càrrecs de president i secretari es designaran per la mateixa Comissió de Seguiment de forma rotatòria.  
4. Las funcions assignades a la Comissió de Seguiment s'entenen sense perjuí de les competències de l'Institut Nacional de Servicis Socials i de la Generalitat Valenciana en l'execució del que estableix el present Conveni.  
  
Novena. Vigència  
La duració d'este conveni s'estendrà fins al 31 de desembre de 2015.  
No obstant això, es prorrogarà automàticament, excepte denúncia d'alguna de les parts, fins al 31 de desembre de 2019, data en què, si cal, es renovarà.  
  
Deu. Causes de resolució  
No obstant la vigència establida en la clàusula anterior, serà causa de resolució del present conveni el seu incompliment per qualsevol de les parts amb els efectes legals que això comporta en funció de la que haja incomplit i del moment en què es produïsca l'incompliment.  
  
Igualment serà causa de resolució la denúncia per qualsevol de les parts efectuada amb tres mesos d'antelació a l'efectivitat d'aquesta.  
  
En el cas que es trobe en curs una sol·licitud d'informació en data de resolució o extinció del conveni, es procedirà a l'atenció del requeriment en curs.  
  
Onze. Causes d'extinció  
El present conveni s'extingirà en el cas d'adopció completa del sistema de gestió de SISAAD de l'IMSERSO per part de la comunitat autònoma.  
  
Dotze. Protecció de dades  
L'ús i la transmissió de la informació que es produïsca com a conseqüència del que estableix aquest conveni, estarà sotmés al que disposa la Llei Orgànica 15/1999, de 13 de desembre, de protecció de dades de caràcter personal i als requeriments de certificació electrònica, firma electrònica i xifratge d'acord amb la vigent legislació.  
  
  
Tretze. Naturalesa i règim jurídic  
1. El present Conveni de col·laboració es troba exclòs de l'àmbit del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector, en virtut del que estableix l'article 4.1.c del mencionat text legal. No obstant això, els principis de l'esmentada llei sí que seran aplicables per a resoldre els dubtes i les llacunes que puguen plantejar-se, tal com estableix l'article 4.2 del mencionat text legal.  
2. El seu règim jurídic està regulat pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per l'Acord del Consell de Ministres, de 2 de març de 1990, sobre convenis de col·laboració entre l'Administració de l'Estat i les comunitats autònomes.  
  
3. Així mateix, d'aquest conveni de col·laboració no es derivarà, en cap cas, cap relació laboral entre la Generalitat Valenciana i l'Institut de Majors i Serveis Socials i els professionals que duguen a terme l'execució de les activitats que constitueixen el seu objecte.  
  
Catorze. Ordre jurisdiccional  
Atesa la naturalesa administrativa d'aquest conveni de col·laboració, l'ordre jurisdiccional contenciós administratiu serà el competent per a resoldre les qüestions litigioses que puguen suscitar-se entre les parts durant la seua execució, sense perjuí de la competència, si és el cas, del Tribunal Constitucional, d'acord amb el que disposa l'article 8.3 de la Llei 30/1992, de 26 de novembre.  
  
En prova de conformitat, firmen el present conveni de col·laboració en quadruplicat exemplar, dos dels quals queden en poder de cada part, en el lloc i la data abans indicats.  
  
Per l'IMSERSO: César Antón Beltrán, director general.  
Per la Generalitat Valenciana: Mónica Oltra Jarque, vicepresidenta del Consell i consellera d'Igualtat i Polítiques Inclusives.